
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на решение на Съвета за сключване на Споразумението между Европейския съюз и Република Албания за оперативните дейности, провеждани от Европейската агенция за гранична и брегова охрана в Република Албания
(11945/2023 – C9‑0344/2023 – 2023/0235(NLE))
(Одобрение)
Европейският парламент,
–	като взе предвид проекта на решение на Съвета (11945/2023),
–	като взе предвид Споразумението между Европейския съюз и Република Албания за оперативните дейности, провеждани от Европейската агенция за гранична и брегова охрана в Република Албания (11944/2023),
–	като взе предвид искането за одобрение, представено от Съвета съгласно член 77, параграф 2, букви б) и г), член 79, параграф 2, буква в) и член 218, параграф 6, втора алинея, буква а) от Договора за функционирането на Европейския съюз (C9 0344/2023),
–	като взе предвид член 105, параграфи 1 и 4 и член 114, параграф 7 от своя Правилник за дейността,
–	като взе предвид препоръката на комисията по граждански свободи, правосъдие и вътрешни работи (A9‑0000/2024),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и парламентите на държавите членки и на Република Албания.

а) Контекст
Предложението за решение на Съвета има за цел да се одобри Споразумението между Европейския съюз и Албания за статута на действията, провеждани от Европейската агенция за гранична и брегова охрана в Албания, съгласно предвиденото в Регламент (ЕС) 2019/1896 за европейската гранична и брегова охрана.
 
Една от задачите на Европейската агенция за гранична и брегова охрана („Агенцията“) е да си сътрудничи с трети държави във връзка с областите, обхванати от Регламента за европейската гранична и брегова охрана, „включително чрез евентуално оперативно разполагане в трети държави на екипи за управление на границите“. Агенцията може да си сътрудничи с органите на трети държави, които са компетентни по въпросите, обхванати от регламента, доколкото това е необходимо за изпълнението на нейните задачи, и може да извършва действия, свързани с европейското интегрирано управление на границите на територията на трета държава, със съгласието на съответната трета държава.
 
Целта на споразумението за статута е да обхване всички аспекти, необходими за провеждане на действията на Агенцията в трети държави. Съгласно член 73, параграф 3 от Регламент (ЕС) 2019/1896 при обстоятелства, които изискват разполагането на екипи за управление на границите от Постоянния корпус на европейската гранична и брегова охрана в трета държава, в която членовете на екипите ще упражняват изпълнителни правомощия, Съюзът сключва споразумение за статута със съответната трета държава.
 
В съответствие с Регламента за европейската гранична и брегова охрана и както е посочено в член 76, параграф 1 от Регламента, Комисията представи в своето съобщение COM(2021)829 образец на споразумение за статута, както е посочено в Регламент (ЕС) 2019/1896, който съдържа конкретни разпоредби за провеждане на действия на територията на трети държави. Споразумението за статута с Албания се основава на образеца, изготвен от Комисията.

Новото споразумение ще актуализира предишното споразумение за статута от 2019 г., като също така ще позволи разполагането на служители на постоянния корпус на Frontex по границите между Албания и съседните партньори от Западните Балкани.
 
На 10 януари 2024 г. Комисията информира докладчиците относно напредъка, постигнат в преговорите за споразумение за статута между Европейския съюз и Албания. Споразумението беше подписано на 15 септември 2023 г. в Тирана.
 
б) Позиция на докладчика
По време на пика на миграционната и бежанска криза през 2015 г. стотици хиляди мигранти и лица, търсещи убежище, пристигнаха в Европейския съюз през Западните Балкани, като Албания се оказа разположена на един от основните маршрути за незаконно смесено придвижване.
 
Докладчикът смята, че сключването на официални и правно обвързващи споразумения в рамките на сътрудничеството с трети държави, за разлика от двустранните споразумения, е от решаващо значение, за да се гарантира прозрачност, обществен контрол и демократичен надзор върху това сътрудничество. При все това всички споразумения, сключени между Европейския съюз и трети държави относно действия, провеждани от Европейската агенция за гранична и брегова охрана, следва да бъдат внимателно разгледани, да имат добавена стойност и да бъдат строго необходими и пропорционални по отношение на целта и съдържанието.
 
От Европейската агенция за гранична и брегова охрана и Министерството на вътрешните работи на Албания се изисква да се придържат към разпоредбите на Регламента за европейската гранична и брегова охрана и да гарантират спазването на основните права.
 
В заключение докладчикът счита, че предложеното споразумение за статута съответства на модела на споразумение за статута, предвиден в съобщението на Комисията относно съдържанието и разпоредбите, които следва да бъдат включени в окончателното споразумение.
 
Тъй като разглежданото споразумение влиза във фазата на изпълнение, Парламентът изисква от Европейската агенция за гранична и брегова охрана да информира незабавно Европейския парламент за дейностите, извършвани като част от изпълнението на Споразумението за статута, и припомня на Агенцията нейното задължение да включи оценка на сътрудничеството с трети държави в своите годишни доклади в съответствие с член 73, параграф 8 от Регламент (ЕС) 2019/1896.
 
С оглед на гореизложеното докладчикът препоръчва Парламентът да одобри текста на проекта на решение на Съвета.

